b'\n_START_ARTICLE_\nD\xc3\xb6nitzin hallitus\n_START_PARAGRAPH_\nD\xc3\xb6nitzin hallitus (tunnetaan my\xc3\xb6s nimell\xc3\xa4 Flensburgin hallitus) oli Saksan valtakunnan ja natsi-Saksan viimeinen hallitus, joka toimi Adolf Hitlerin ja Joseph Goebbelsin itsemurhien j\xc3\xa4lkeen suuramiraali Karl D\xc3\xb6nitzin johdolla 1.\xe2\x80\x9323. toukokuuta 1945. Koska suurin osa Saksasta oli jo tuolloin liittoutuneiden armeijoiden hallussa, D\xc3\xb6nitzin hallinto ja p\xc3\xa4\xc3\xa4maja toimivat Flensburgin kaupungissa Schleswig-Holsteinissa l\xc3\xa4hell\xc3\xa4 Tanskan rajaa._NEWLINE_Hitler oli hieman ennen itsemurhaansa 30. huhtikuuta 1945 nimennyt poliittisessa testamentissaan Saksan tulevan hallituksen j\xc3\xa4senet. Uuden F\xc3\xbchrerin sijaan h\xc3\xa4n nimitti suuramiraali D\xc3\xb6nitzin valtakunnanpresidentiksi ja propagandaministeri Goebbelsin valtakunnankansleriksi. Puna-armeijan saartamaan Berliiniin j\xc3\xa4\xc3\xa4nyt Goebbels teki kuitenkin my\xc3\xb6s itsemurhan jo seuraavana p\xc3\xa4iv\xc3\xa4n\xc3\xa4, jolloin D\xc3\xb6nitz joutui kokoamaan hallituksen ilman h\xc3\xa4nt\xc3\xa4 ja pyysi valtiovarainministeri Lutz Schwerin von Krosigkia ryhtym\xc3\xa4\xc3\xa4n kansleriksi. T\xc3\xa4m\xc3\xa4 kielt\xc3\xa4ytyi aluksi, mutta suostui 2. toukokuuta ottamaan vastaan nimikkeen \xe2\x80\x9djohtava ministeri\xe2\x80\x9d (Leitender Minister). Schwerin von Krosigk toimi samalla my\xc3\xb6s ulkoministerin\xc3\xa4. D\xc3\xb6nitzin hallitus tajusi sodan jatkamisen olevan pian mahdotonta ja pyrki l\xc3\xa4hinn\xc3\xa4 varmistamaan, ett\xc3\xa4 mahdollisimman suuri osa Saksan armeijan joukoista p\xc3\xa4\xc3\xa4sisi antautumaan ennemmin l\xc3\xa4nsiliittoutuneille kuin puna-armeijalle. D\xc3\xb6nitzin valtuutuksella Saksa antautui lopulta ehdoitta ja allekirjoitti aseleposopimuksen l\xc3\xa4nsiliittoutuneiden kanssa kenraali Dwight Eisenhowerin p\xc3\xa4\xc3\xa4majassa Reimsissa 7. toukokuuta ja neuvostoliittolaisten kanssa marsalkka Georgi \xc5\xbdukovin p\xc3\xa4\xc3\xa4majassa Berliiniss\xc3\xa4 seuraavana p\xc3\xa4iv\xc3\xa4n\xc3\xa4._NEWLINE_Antautumisen j\xc3\xa4lkeen D\xc3\xb6nitzin hallitus toivoi voivansa jatkaa Saksan v\xc3\xa4liaikaisena hallituksena, mutta liittoutuneet eiv\xc3\xa4t tunnustaneet sit\xc3\xa4. Liittoutuneet hajottivat lopulta hallituksen ja pid\xc3\xa4ttiv\xc3\xa4t sen j\xc3\xa4senet 23. toukokuuta. Saksalle ei t\xc3\xa4m\xc3\xa4n j\xc3\xa4lkeen j\xc3\xa4\xc3\xa4nyt lainkaan omaa hallitusta ja 5. kes\xc3\xa4kuuta allekirjoitetulla julistuksella ilmoitettiin liittoutuneiden miehityshallinnon hallitsevan vastaisuudessa Saksaa rajoittamattomin valtuuksin.'